NEUVOSTON ASETUS (EY) N:o 154/97,

annettu 20 päivänä tammikuuta 1997,

pellavan ja hampun tuen myöntämistä koskevista yleisistä säännöistä annetun asetuksen (ETY) N:o 619/71 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70 (1) ja erityisesti sen 4 artiklan 4 kohdan,

ottaa huomioon komission ehdotuksen,

sekä katsoo, että

asetuksen (ETY) N:o 619/71 (2) 3 artiklan 2 kohdan ensimmäisessä alakohdassa säädetään, että pellavan tuesta kolme neljäsosaa on myönnettävä jokaiselle luonnolliselle henkilölle tai oikeushenkilölle, joka on tehnyt tuottajan kanssa ennen määritettävää päivää sopimuksen, jolla hän saa omistusoikeuden pellavanvarsiin; sen takaamiseksi, että pellava todella jalostetaan, olisi aiheellista säätää, että tuki maksetaan ensimmäiselle jalostajalle, jos hän on antanut nimenomaisen sitoumuksen jalostaa pellavanvarret, ja jos hän on saanut siihen hyväksynnän,

mainitun asetuksen 3 artiklan 2 kohdan toisessa alakohdassa säädetään, että tuottajat voivat tietyin edellytyksin saada koko tuen; myös näissä tapauksissa olisi asetettava jalostusvelvollisuus ja perustettava ensimmäisten jalostajien hyväksyntäjärjestelmä,

mainitun asetuksen 5 artiklassa säädetyn valvonnan on koskettava myös jalostusvelvollisuuden ja hyväksynnän edellytysten noudattamista; valvontaa voidaan tehostaa käyttämällä tiettyjä yhdennetyn hallinto- ja valvontajärjestelmän tekijöitä, ja siksi olisi säädettävä tästä mahdollisuudesta,

mainitun asetuksen 6 artiklassa säädetään, että tuen määrä lasketaan kylvetyn ja korjatun alan perusteella; väärinkäytösten välttämiseksi olisi tarkennettava, että kyseiselle alalle on tehtävä tavanomaiset viljelytoimet ja että komission on voitava vahvistaa niitä koskevat vaatimukset, ja

tässä asetuksessa säädetyt toimenpiteet on pantava täytäntöön parhain mahdollisin edellytyksin; sen vuoksi voidaan tarvita siirtymätoimenpiteitä uuteen järjestelmään siirtymisen helpottamiseksi,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 619/71 seuraavasti:

1) korvataan 3 artiklan 2 kohta seuraavasti:

"2. Ensisijaisesti kuitujen tuotantoon tarkoitetun pellavan tuesta neljäsosa on myönnettävä tuottajalle ja kolme neljäsosaa ensimmäiselle jalostajalle, jos jalostaja on saanut hyväksynnän jäsenvaltion, jonka alueella sen laitokset sijaitsevat, toimivaltaiselta viranomaiselta, jos jalostaja on tehnyt tuottajan kanssa ennen määritettävää päivää sopimuksen, jolla hän saa omistusoikeuden pellavanvarsiin, ja jos jalostaja sitoutuu jalostamaan pellavanvarret.

Koko tuki on myönnettävä kuitenkin tuottajalle, jos

a) 3 a artiklan a alakohdan mukainen tuottaja sitoutuu jalostamaan pellavanvarret ja jos hän on saanut siihen hyväksynnän toimivaltaiselta viranomaiselta tai

b) 3 a artiklan a alakohdan mukainen tuottaja sitoutuu jalostuttamaan pellavanvarret omaan laskuunsa hyväksynnän saaneella ensimmäisellä jalostajalla tai

c) 3 a artiklan b alakohdan mukainen tuottaja sitoutuu jalostamaan pellavanvarret ja jos hän on saanut siihen hyväksynnän toimivaltaiselta viranomaiselta tai

d) 3 a artiklan b alakohdan mukainen tuottaja sitoutuu jalostuttamaan pellavanvarret omaan laskuunsa hyväksynnän saaneella ensimmäisellä jalostajalla.",

2) korvataan 4 artiklan 2 kohta seuraavasti:

"2. Tätä valvontaa varten jäsenvaltioiden on otettava käyttöön kylvettyjen ja korjattujen alojen ilmoitusjärjestelmä sekä ensimmäisten jalostajien ja tarpeen mukaan jalostuksen suorittavien tuottajien hyväksyntäjärjestelmä.",

3) korvataan 5 artikla seuraavasti:

"5 artikla

1. Jäsenvaltioiden on valvottava kylvettyjen ja korjattujen alojen ilmoitusten ja tuottajien esittämien tukihakemusten oikeellisuutta sekä sopimusten täytäntöönpanoa ja jalostussitoumusten ja hyväksynnän edellytysten noudattamista paikan päällä pistokokein.

2. Valvontatoimien soveltamista koskevat yksityiskohtaiset säännöt annetaan asetuksen (ETY) N:o 1308/70 12 artiklassa säädettyä menettelyä noudattaen; näissä toimissa voidaan käyttää yhdennetyssä hallinto- ja valvontajärjestelmässä säädettyjä tiettyjä tekijöitä.",

4) korvataan 6 artikla seuraavasti:

"6 artikla

Maksettavan tuen määrä lasketaan kylvetyn ja korjatun alan perusteella, jolle on tehty tavanomaiset viljelytoimet.

Komissio voi asetuksen (ETY) N:o 1308/70 12 artiklassa tarkoitettua menettelyä noudattaen vahvistaa tavanomaisia viljelytoimia koskevat vaatimukset ja erityisesti vähimmäistuotoksen, jota on noudatettava.",

5) lisätään artikla seuraavasti:

"6 a artikla

Jos siirtymätoimenpiteet olisivat tarpeen asetuksella (EY) N:o 154/97 (*) säädettyyn järjestelmään tehtyjen mukautusten täytäntöönpanon helpottamiseksi markkinavuodesta 1997/1998, nämä toimenpiteet annetaan asetuksen (ETY) N:o 1308/70 12 artiklassa säädettyä menettelyä noudattaen. Niitä sovelletaan enintään markkinointivuoden 1997/1998 loppuun.

(*)EYVL N:o L 27, 30.1.1997, s. 1"

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan markkinointivuodesta 1997/1998. Kuitenkin 1 artiklan 5 kohtaa sovelletaan tämän asetuksen voimaantulosta alkaen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 20 päivänä tammikuuta 1997.

Neuvoston puolesta

J. VAN AARTSEN

Puheenjohtaja

(1) EYVL N:o L 146, 4.7.1970, s. 1, asetus sellaisena kuin se on viimeksi muutettuna asetuksella (EY) N:o 3290/94 (EYVL N:o L 349, 31.12.1994, s. 105).

(2) EYVL N:o L 72, 26.3.1971, s. 2, asetus sellaisena kuin se on viimeksi muutettuna asetuksella (ETY) N:o 1989/93 (EYVL N:o L 182, 24.7.1993, s. 6).